Hillerød: En 34-årig mand fra Kokkedal kan nu se frem til en lang række sigtelser, efter han blev arresteret på Østerbro i nat efter en biljagt i fuld fart.



Historien starter i Bilka i Hillerød, hvor manden blev stoppet af butiksdetektiverne klokken 16.40 mandag, da han prøvede at stjæle mørbrad for cirka 2.000 kroner. Nordsjællands Politi blev tilkaldt, men manden stak af fra butiksdetektiverne, inden betjentene ankom. Flugten var dog ikke tyvens smarteste træk, da han havde vist et id-kort med sit navn til detektiverne.





Så politiet ringede manden op - det er ikke første gang, han er taget for butikstyveri - og sagde han skulle komme ind til afhøring. Det ville den 34-årige gerne, han skulle bare lige pakke en taske og sige hej til sin kæreste, så skulle han nok være på stationen inden midnat, sagde han. Men han dukkede ikke op.



Klokken 00.55 bemærkede en politipatrulje dog en efterlyst Audi100 på Øverødvej i Holte. Da føreren opdagede politiet, forsøgte han at stikke af, men politiet satte efter. Flere gange kom Audien op på mellem 150-170 kilomter i timen, blandt andet da den brølede over Geels Bakke. Den voldsomme biljagt fortsatte gennem Lyngby by og over Lyngbyvejen mod Gentofte.



Flere gange kørte føreren over for rødt, ligesom han kørte mod ensretningen på Lyngbyvejen. På et tidspunkt punkterede det venstre forhjul, men bilisten fortsatte flugten, selvom der til sidst ikke var mere gummi. Da alufælgen var slidt en tredjedel ned, mistede han herredømmet over bilen, og påkørte en lygtepæl på Lyngbyvej på Østerbro. Føreren prøvede at stikke af til fods, men blev anholdt af politiet klokken 01.12.



Den stjålne bil blev ført af den 34-årige butikstyv, der til sidst havde fået en hel hale af patruljevogne efter sig. Manden var synlig narkopåvirket, så udover sigtelser for en lang række overtrædelse af færdselsloven, tyveri af bilen og butikstyveri, bliver han også sigtet for narkokørsel, ligesom han heller ikke har noget kørekort. Oven i hatten bliver den 34-årige også sigtet for "forsøg på indbrud et ukendt sted", da betjentene fandt en taske med indbrudsværktøj i bilen. Han bliver fremstillet i grundlovsforhør ved Retten i Hillerød onsdag eftermiddag.